**ПРЕДУЗЕЋЕ ЗА ПОШТАНСКИ САОБРАЋАЈ**

**РЕПУБЛИКЕ СРПСКЕ А.Д. БАЊА ЛУКА**

**-ПРИВРЕМЕНИ НАДЗОРНИ ОДБОР-**

**Број: 1.-1534- 2/21**

**Дана: 24.05.2021. год.**

**И З В Ј Е Ш Т А Ј**

**О РАДУ НАДЗОРНОГ ОДБОРА ПРЕДУЗЕЋА ЗА ПОШТАНСКИ САОБРАЋАЈ РЕПУБЛИКЕ СРПСКЕ А.Д. БАЊА ЛУКА СА МИШЉЕЊЕМ О ПОСЛОВАЊУ И ГОДИШЊЕМ ОБРАЧУНУ ЗА 2020.ГОДИНУ**

**Бањалука, мај 2021.године**

На основу члана 12. став 1. тачка г) Статута Предузећа за поштански саобраћај Републике Српске а.д. Бања Лука (пречишћени текст), Привремени надзорни одбор Предузећа је на својој 2. редовној сједници одржаној 24.05.2021. године, утврдио коначан текст и подноси Скупштини акционара Предузећа:

**И З В Ј Е Ш Т А Ј**

**О РАДУ НАДЗОРНОГ ОДБОРА ПРЕДУЗЕЋА ЗА ПОШТАНСКИ САОБРАЋАЈ РЕПУБЛИКЕ СРПСКЕ А.Д. БАЊА ЛУКА СА МИШЉЕЊЕМ О ПОСЛОВАЊУ И ГОДИШЊЕМ ОБРАЧУНУ ЗА 2020.ГОДИНУ**

Констатује се да је Надзорни одбор Предузећа за поштански саобраћај Републике Српске а.д. Бања Лука вршио своју функцију у 2020.години **у сљедећем саставу**:

1.Слободан Гаврановић, предсједник,

2. Жељко Ковачевић, замјеник,

3. Борис Дмитрашиновић, члан,

4. Жељко Дубравац, члан

5. Јелена Видовић, члан.

Горе наведени чанови су именовани Одлуком Скупштине акционара Предузећа број 1.-166-24/19. од 23.08.2019.године на мандатни период од 23.08.2019.-22.08.2023.године, али је наведени Надзорни одбор разријешен од стране Скупштине акционара прије истека мандата, са даном 05.03.2021.године, Одлуком бр. 1.-421-3/21 од 05.03.2021.године.

Скупштина акционара је именовала Привремени надзорни одбор на период од два мјесеца, Одлуком бр. 1.-421-4/21 од 05.03.2021.године, на период од 06.03.-05.05.2021.године, у сљедећем саставу:

1. Марко Михајловић, предсједник,
2. Невен Станић, замјеник,
3. Борис Дмитрашиновић, члан,
4. Драгана Дубајић, члан и
5. Јелена Видовић, члан.

Из горе наведеног разлога, Привремени надзорни одбор подноси извјештај Скупштини акционара у име Надзорног одбора именованог Одлуком Скупштине акционара Предузећа број 1.-166-24/19. од 23.08.2019.године, а на основу увида у донесене одлуке и друге акте у 2020.години, као извјештај о пословању Предузећа за 2020.годину и Извјештај независног ревизора за 2020.годину.

**I НАДЛЕЖНОСТИ НАДЗОРНОГ ОДБОРА**

Надзорни одбор у 2020. години своју функцију у овом Предузећу остваривао у складу са Законом о привредним друштвима, Законом о јавним предузећима, подзаконским актима, Стандардима корпоративног управљања, Статутом и другим општим и појединачним актима Предузећа.

Законом о јавним предузећима («Службени гласник Републике Српске», бр.75/04 и 78/11) и Статутом Предузећа прописана је улога Надзорног одбора и његове надлежности како слиједи:

а) Надзире рад Управе;

б) Доноси Пословник о свом раду;

в) Предлаже Статут , Етички кодекс и друге акте Скупштини;

г) Сазива Скупштину акционара и утврђује приједлог дневног реда;

д) Утврђује приједлог одлука за Скупштину акционара и контролише

њихово спровођење;

ђ) Предлаже именовање и разрјешење чланова Одбора за ревизију;

е) Именује и разрјешава чланове Управе у складу са поступцима утврђеним Статутом и позитивним законским прописима ;

ж) Надзире Управу у спровођењу препорука датих од стране Одбора за ревизију, те вањског ревизора са специфицираним роковима;

з) Систематски надзире пословање и законитост пословања Предузећа;

и) Даје и опозива прокуру;

ј) Одобрава препоруке Одбора за ревизију о расподјели добити, те другим питањима;

к) Доноси смјернице о набавци и врши надзор над њиховим спровођењем;

л) Даје овлашћење за ограничене активности у складу са законом;

љ) Даје упутства директору за спровођење истраге у вези са учињеним неправилностима;

м) Доноси одлуке о инвестирању у складу са Законом и Статутом;

н) Даје приједлог Скупштини о оснивању нових предузећа;

њ) Даје приједлог Скупштини о пословној сарадњи и повезивању са другим предузећима;

о) Присуствује сједницама Скупштине акционара Предузећа уз учешће у расправи без права гласа;

п) Прегледа пословне књиге и исправе Предузећа;

р) Редовно извјештава Скупштину о свом раду;

с) Даје инструкције органима Предузећа ради отклањања неправилности у раду Предузећа;

т) Доноси Одлуку о прихватању стандарда корпоративног управљања;

ћ) Доноси Посебне услове за вршење поштанских услуга и Номенклатуру поштанских услуга - уз накнадно прибављену сагласност Министарства саобраћаја и веза и Цјеновник поштанских услуга , којим се уређује поштарина за резервисане поштанске услуге, на који даје сагласност Влада Републике Српске;

у) Усваја шестомјесечне финансијске извјештаје Предузећа;

f) Именује и разрјешава друга лица са посебним овлаштењима и одговорностима;

х) одлучује о стицању и располагању имовином (продаји, размјени, залогу или хипотеци, као и замјени за улог у другом привредном друштву), чија тржишна вриједност у тренутку доношења одлуке износи до 30% од књиговодствене вриједности имовине исказане у последњем годишњем билансу стања;

ц) доноси Одлуку о усвајању Извјештаја Централне пописне комисије, о извршеном попису као и о расходовању и продаји, те искњижавању основних средстава Предузећа предложених након пописа, чија тржишна вриједност износи мање од 30% од књиговодствене вриједности имовине исказане у последњем годишњем билансу стања ;

ч) одлучује о кредитном задужењу Предузећа, као и средствима обезбјеђења, у складу са финансијским могућностима Предузећа и планским актима Предузећа;

џ) доноси опште и појединачне акте Предузећа у оквиру своје надлежности;

ш) Обавља и друге послове утврђене законом , Статутом и актима Предузећа.

**Извршавајући своје надлежности, Надзорни одбор Предузећа је у току 2020. године одржао осам сједница, те је донесено 95 одлука, 24 закључка, три правилника и једно рјешење.**

Чланови Надзорног одбора су активно и ефикасно учествовали у раду Надзорног одбора и своје дужности и обавезе испуњавали у најбољем интересу за Предузеће и акционаре Предузећа, те су у испуњавању својих обавеза поступали уз дужну пажњу, стручно и савјесно, са пажњом доброг привредника.

**Одлуке и извјештаји које је разматрао и доносио Надзорни одбор из своје надлежности, доношени су из сљедећих области:**

-Разматрање и утврђивање ИЗВЈЕШТАЈА О ПОСЛОВАЊУ ПРЕДУЗЕЋА, те: ТРОМЈЕСЕЧНОГ, ШЕСТОМЈЕСЕЧНОГ И ДЕВЕТОМЈЕСЕЧНОГ ИЗВЈЕШТАЈА, на који начин је Надзорни одбор вршио увид у пословање Предузећа и надзор над радом Управе Предузећа.

-ИЗВЈЕШТАЈ НЕЗАВИСНОГ РЕВИЗОРА ПО ГОДИШЊЕМ ОБРАЧУНУ,

Надзорни одбор је прихватио Извјештај независног ревизора о ревизији финансијских извјештаја и исти прослиједио Скупштини акционара на усвајање.

- УТВРЂИВАЊЕ ПРИЈЕДЛОГА ПЛАНСКИХ АКАТА ПРЕДУЗЕЋА

Надзорни одбор је утврдио приједлоге планских аката Предузећа за 2020. годину, као и приједлоге трогодишњих планских аката, који су усвојени на Скупштини акционара Предузећа.

-АКТУАРСКИ ИЗВЈЕШТАЈ

Надзорни одбор је прихватио Актуарски обрачун садашње вриједности отпремнина приликом одласка радника, који је сачинио овлаштени актуар.

-ИЗВЈЕШТАЈ О ГОДИШЊЕМ ПОПИСУ И ОДЛУКЕ О РАСХОДОВАЊУ СРЕДСТАВА

Надзорни одбор је усвојио Извјештај о редовном годишњем попису и одобрио расходовање и искњижавање основних средстава према приједлогу Централне пописне комисије.

-АНАЛИЗИРАЊЕ И УСВАЈАЊЕ ИЗВЈЕШТАЈА О ЈАВНИМ НАБАВКАМА САЧИЊЕНИХ ОД СТРАНЕ ИНТЕРНЕ РЕВИЗИЈЕ

Надзорни одбор је разматрао и усвојио предложене Извјештаје Одјељења за интерну ревизију о ревизији јавних набавки, гдје је констатовао да су комплетне процедуре везане за реализацију ревидираних јавних набавки, од подношења захтјева за набавку до реализације уговора, испоштоване и проведене у складу са Законом о јавним набавкама БиХ и дефинисаним политикама и процедурама у усвојеним актима Предузећа.

Надзорни одбор је усвојио и друге достављене извјештаје Одјељења за интерну ревизију у складу са Планом рада Одјељења интерне ревизије за 2019.годину.

-ОДЛУКЕ И ПРЕПОРУКЕ ОДБОРА ЗА РЕВИЗИЈУ

Надзорни одбор је у склопу разматрања финансијских извјештаја и извјештаја Одјељења за интерну ревизију, разматрао и одлуке и препоруке Одбора за ревизију и контролисао Управу Предузећа у примјени истих.

-ОДЛУКA О ОДОБРЕЊУ НОВЧАНИХ СРЕДСТВА ЗА РЕАЛИЗАЦИЈУ ИНВЕСТИЦИЈА И НАБАВКУ ОСНОВНИХ СРЕДСТВА У СКЛАДУ СА ПЛАНОМ ПОСЛОВАЊА И ПРОГРАМОМ ИНВЕСТИЦИЈА

Надзорни одбор је одобрио новчана средстава за реализацију инвестиционих активности и набавку основних средстава у складу са планским актима и потребама Предузећа.

-ДОНОШЕЊЕ ПРОГРАМА ИЗДАВАЊА ПОШТАНСКИХ МАРАКА

Надзорни одбор је донио Програм издавања поштанских марака за 2020.годину.

- ДОНОШЕЊЕ ОДЛУКЕ О САЗИВАЊУ СКУПШТИНЕ АКЦИОНАРА ПРЕДУЗЕЋА:

Надзорни одбор је на основу прописаних належности, у 2020.години, сазвао двије скупштине акционара Предузећа, од којих је једна годишња и једна ванредна скупштина.

**Од донесених појединачних одлука и закључака, издвајају се сљедеће:**

-Одлука – којом је одобрено кредитно задужење Предузећа путем овердрафт кредита, у сврху брже реализације налога-уплата корисника услуга примљених на шалтерима Пошта Српске за „НЛБ банку“ а.д. Бања Лука, чиме се повећава квалитет наше услуге од 04.02.2020.год.

-Одлука – којом је одобрено кредитно задужење Предузећа путем овердрафт кредита у сврху исплате пензија, од 30.03.2020.г.

-Одлука – којом је одобрено кредитно задужење Предузећа путем овердрафт кредита у сврху обезбјеђења ликвидности Предузећа, од 30.03.2020.г

-Одлука – о утврђивању приједлога Скупштини акционара за измјену и допуну Статута Предузећа, од 24.02.2020.г.

-Одлука - о продаји непокретности предузећа-стан у Бијељини, стан у Новом Горажду и зграда и земљиште у Козлуку, од 11.08.2020.год.

-Одлука – којом се не прихвата поновљени приједлог Управе Предузећа да се одобри размјена непокретности у Врбањцима (земљиште и објекат), од 11.08.2020.год.

-Одлука – којом се усваја Извјештај о пословању за период I-III 2020.год.уз одређене констатације о уоченом расту расхода, те задужењима Управе Предузећа у циљу смањења истих, како се Предузеће не би довело у губитак, 11.08.2020.год.

-Одлуке о именовањима директора Радних јединица на мандатни период од четири године, од 07.07.2020.године,

-Одлуке о избору и именовању извршних директора на период од четири године, а на основу проведеног јавног конкурса,

-Закључак – којим се враћа на дораду приједлог Управе Предузећа за продају земљишта у Рогатици, од 12.10.2020.год.

-Закључак -којим се усваја Скраћена анализа пословања са приједлогом за побољшање пословања Предузећа, од 12.10.2020.год.

-Закључак – којим се усваја Акциони план за провођење мјера за побољшање пословног резултата Предузећа, од 23.12.2020.године,

-Закључак – везано за Извјештај о пословању за период I-IX 2020.године, којим се скреће пажња Управи Предузећа на негативне трендове у пословању и дају се одређена задужења у циљу информисања Надзорног одбора, од 23.12.2020.године,

-Одлука – којом се не прихвата иницијатива Скупштине Града Градишка за формирање РЈ за поштански саобраћај Градишка, од 23.12.2020.године,

-Одлука – о закључењу посебних уговора са свим комуналним предузећима у РС, по нижим цијенама, 23.12.2020.године.

**Надзорни одбор је активно учествовао у праћењу резултата пословања Предузећа и у том смислу дјеловао према Управи Предузећа дајући конкретна задужења кроз одређене одлуке и закључке.**

**Надзорни одбор је редовно на свакој сједници тражио од Управе Предузећа подношење извјештаја о реализацији донесених одлука, закључака и рјешења са претходне сједнице Надзорног одбора.**

**III САРАДЊА НАДЗОРНОГ ОДБОРА И РЕСОРНОГ МИНИСТАРСТВА САОБРАЋАЈА И ВЕЗА РЕПУБЛИКЕ СРПСКЕ**

Сарадња Надзорног одбора са Министарством саобраћаја и веза РС у току 2020. године се одвијала континуирано у правцу испуњавања заједничке законске обавезе у надзору законитости рада и пословања овог Предузећа.

Представник Акцијског фонда и Фонда за реституцију Републике Српске, који је уједно и помоћник Министра за саобраћај и везе у Влади Републике Српске, је био упознат са свим материјалима за сједницу Надзорног одбора, као и донесеним одлукама, а био је позиван и на сваку сједницу Надзорног одбора.

**IV САРАДЊА НАДЗОРНОГ ОДБОРА И УПРАВЕ ПРЕДУЗЕЋА**

Надзорни одбор и Управа Предузећа су предузимали заједничке активности у циљу провођења пословне политике која ће осигурати успјешно функционисање Пошта Српске, остварење што бољих резултата кроз повећање прихода уз смањење расхода , и што боље позиционирање овог предузећа како у земљи тако и у региону.

Сарадња је била заснована на заједничком циљу.

Надзорни одбор је пратио све активности Управе Предузећа, на свим сједницама су даване смјернице и задаци које је Управа имала обавезу реализовати, при чему је вршен мониторинг и тражење извјештаја шта је реализовано од истога, чиме се кроз овај однос добија на квалитету пословања и размјени информација.

**V**  **МИШЉЕЊЕ О ПОСЛОВАЊУ И ГОДИШЊЕМ ОБРАЧУНУ ЗА 2020. ГОДИНУ**

На основу Извјештаја независног ревизора о извршеној ревизији финансијских извјештаја Предузећа за 2020.годину, Извјештаја о годишњем обрачуну (финансијског обрачуна) за 2020. годину и Извјештаја о пословању Предузећа за 2020.годину, имајући у виду услове у којима је Предузеће пословало у 2020.години, првенствено пандемију корона вируса и сва кретања у привреди уопште изазвана пандемијом, **Привремени надзорни одбор даје позитивно мишљење о пословању и годишњем обрачуну „Пошта Српске“ за 2020. годину**.

Предсједник Привременог надзорног одбора

Марко Михајловић